IARSCRÍBHINN

Coinníollacha maidir le haisíoc ranníocaíocht an Aontais le cláir de réir Airteagail 94(4) agus 95(4) de Rialachán (AE) 2021/1060 ar bhonn costais aonaid agus maoiniú nach bhfuil nasctha le costais le haghaidh oibríochtaí a fhaigheann tacaíocht faoi thionscnamh “ALMA”

1. Cineálacha oibríochtaí a chumhdaítear leis an aisíocaíocht bunaithe ar chostais aonaid agus ar mhaoiniú nach bhfuil nasctha le costais

Oibríochtaí a fhaigheann tacaíocht ó Chiste Sóisialta na hEorpa Plus (CSE+) lena gcuirtear chun cinn cur chun feidhme thionscnamh ALMA maidir le cuimsiú gníomhach (1) (Aim, Learn, Master, Achieve – Beartaigh, Foghlaim, Máistrigh, Gnóthaigh) arb é is aidhm dóibh cumhacht a thabhairt do dhaoine óga faoi mhíbhuntáiste idir 18 agus 29 mbliana d’aois post nó printíseacht a fháil nó oideachas a atosú agus, ar an gcaoi sin, athimeascadh sa tsochaí (dá ngairtear “oibríochtaí ALMA” anseo feasta). I gcásanna a bhfuil údar cuí leo, féadfaidh an tÚdarás Bainistíochta cinneadh a dhéanamh aois an spriocghrúpa a shíneadh chun daoine óga faoi mhíbhuntáiste idir 15 agus 17 mbliana d’aois a chuimsiú.

Tá trí chéim in oibríochtaí ALMA:

1. Ullmhúchán: cuirfear dianoiliúint agus dianchóitseáil shaincheaptha ar na rannpháirtithe ina mBallstát baile chun iad a ullmhú le haghaidh tréimhse lonnaithe ar an gcoigríoch.

2. Soghluaisteacht: caithfidh na rannpháirtithe idir dhá mhí agus sé mhí i mBallstát eile, agus iad comhtháite i dtimpeallacht oibre cuideachta nó institiúide. Ní mór 30 % ar a laghad d’fhad iomlán beartaithe na hoibríochta a bheith sa chéim sin.

3. Obair leantach: Tar éis dóibh filleadh, le tacaíocht leanúnach, treorófar na rannpháirtithe chun a gcuid scileanna nuafhaighte a úsáid ina mBallstát baile chun fostaíocht nó breisoideachas a fháil.

Ní bheidh feidhm ag na méideanna agus na coinníollacha sainithe maidir le cláir a shuigh a roghanna costas simplithe sonracha féin nó a scéimeanna féin maidir le maoiniú nach bhfuil nasctha le costais i gcomhréir le hAirteagal 94(2) nó le hAirteagal 95(1) de Rialachán (AE) 2021/1060, faoi seach, don chineál sin oibríochtaí.

2. Sainiú ar na costais aonaid agus ar an maoiniú nach bhfuil nasctha le costais

Leagtar amach an sainiú ar an táscaire lena spreagtar íocaíocht, ar an aonad tomhais agus ar mhéid na gcostas aonaid i bhFoscríbhinn 1. Déantar na méideanna laethúla a chomhaireamh in aghaidh an lae féilire agus tá feidhm acu freisin maidir le rannpháirtithe a éiríonn as an oibríocht roimh am.

Leagtar amach i bhFoscríbhinn 2 na coinníollacha atá le comhlíonadh, na torthaí atá le baint amach, an t-aonad tomhais gaolmhar agus méid an mhaoinithe nach bhfuil nasctha le costais.

3. Coigeartú

Socraítear na méideanna le haghaidh na gcodanna sin d’oibríocht a dhéantar le linn 2022. Déanfar iad a choigeartú de réir leibhéil na bpraghsanna agus an bhoilscithe trí úsáid a bhaint as innéacsanna Eurostat sonracha an Bhallstáit don bhoilsciú bliantúil ón Innéacs Comhchuibhithe Praghsanna do Thomhaltóirí (ICPT) (2) le haghaidh na mblianta ina dhiaidh sin. Déanfar na méideanna a thabhairt cothrom le dáta uair amháin in aghaidh na bliana agus beidh feidhm ag an méid nua maidir leis na codanna sin d’oibríocht a chuirfear chun feidhme sa bhliain féilire nua.

(1) https://ec.europa.eu/social/main.jsp?catId=1549&langId=ga

(2) https://ec.europa.eu/eurostat/web/hicp/overview